钦定古今图书集成/明伦汇编/官常典/第355卷 > 张鼐
## 钦定古今图书集成/明伦汇编/官常典/第355卷 > 张鼐

按《明外史》本传：“鼐字用和，历城人。成化十一年进士。
授襄陵知县，入为御史。宪宗末年，数笞言官，鼐力谏。
又尝劾妖僧继晓、方士邓常恩等。帝心恶之，出按江
西。盗贼多强宗佃仆，鼐与巡抚闵珪交奏其事，尹直
等构之，乃贬珪而坐鼐。尹旻党，谪郴州判官。弘治初，
擢河南佥事，进参议。以协治黄陵冈迁副使，历参政”、
按察使。鼐官河南久，屡遭河患，督治有方，民为立祠。
十五年擢右佥都御史，巡抚辽东。时军政久弛，又许
馀丁纳赀助驿递，给冠带，复其身。边人竞援例避役。
鼐言不可。因条上《核屯粮》《清隐占》《稽客户》《减军伴》数
事，悉允行。寻劾分守中官刘恭贪虐罪，筑边墙，自山
海关迄开原、叆阳，凡千馀里。辽抚自徐贯后，历张岫、
张玉、陈瑶、韩重四人，多得罪去，至鼐称能。武宗立，移
抚宣府。正德改元，召还。寻进右副都御史，署院事。有
知县犯赃当褫职，卒杀人当抵死，皆重贿刘瑾欲宽
之，鼐执不可。瑾怒甚，出为南京右都御史。焦芳子黄
中欲强市其居𢌿，通政魏纳鼐不从，芳父子亦怨之。
会瑾遣给事中王翊等核辽东军饷。还奏“刍粟多浥
烂”，遂以为守臣罪，逮鼐及继任巡抚马中锡、邓章，前
参政冒政，参议方矩，郎中王荩、刘绎下诏狱，令其家
人输米辽东。鼐坐输二千石，以力不办，请遣家人还
乡鬻产，身系辽东以待。久之，总兵官毛伦等具奏诸
人苦状，请得折价。瑾勉从之。阅三年事始竟，皆斥为
民。瑾诛，复官。鼐前卒，世宗初，予恤。